[pic] | EUROPA-KOMMISSIONEN |

Bruxelles, den 12.4.2010

KOM(2010)139 endelig

2010/0077 (NLE)

Forslag til

RÅDETS AFGØRELSE

om Den Europæiske Unions holdning i Komitéen for Fødevarehjælp for så vidt angår videreførelsen af konventionen om fødevarehjælp af 1999

(forelagt af Kommissionen)

BEGRUNDELSE

BAGGRUNDEN FOR FORSLAGET

Konventionen om fødevarehjælp af 1999 (FAC) blev indgået af Fællesskabet ved Rådets afgørelse 2000/421/EF. Den forbliver i kraft indtil den 30. juni 2010, efter at Komitéen for Fødevarehjælp på sit 100. møde den 5. juni 2009 traf beslutning om at videreføre den igen.

Konventionen om fødevarehjælp af 1999 og konventionen om kornhandel af 1995 er begge en del af den internationale kornoverenskomst af 1995. Konventionen om kornhandel af 1995 blev videreført til den 30. juni 2011, således at konventionen om fødevarehjælp formelt også kan videreføres til den 30. juni 2011.

Konventionen om fødevarehjælp, som blev introduceret i 1960, blev til som et redskab til en koordineret og acceptabel afsætning af landbrugsoverskud fra de udviklede lande til nødstedte udviklingslande. I dag er der bred enighed blandt medlemmerne af konventionen om, at konventionen i sin aktuelle form ikke længere svarer overens med nutidens fødevarehjælps krav og praksis. Dog er formelle forhandlinger om konventionen om fødevarehjælp blevet udskudt, indledningsvis for at tage hensyn til resultaterne af forhandlingerne i WTO om Dohaudviklingsdagsordenen. På grund af den lange tid, der er gået, siden der sidst blev ført forhandlinger om konventionen om fødevarehjælp, og fordi det ikke kan forudses, hvornår forhandlingerne vil kunne bringes til en afslutning, aftalte medlemmerne af Komitéen for Fødevarehjælp på sit 100. møde den 5. juni 2009, at der ikke var nogen grund til at afvente afslutningen af WTO-drøftelserne, før det kunne indledes et intensivt arbejde med indholdet af en ny konvention om fødevarehjælp. Der er enighed om, at en fremtidig konvention om fødevarehjælp skal være forenelig med WTO-reglerne.

Da den nugældende konvention om fødevarehjælp udløber i juni 2010, skal spørgsmålet om videreførelse formelt behandles på det kommende møde i Komitéen for Fødevarehjælp den 4. juni 2010. På det 101. møde i Komitéen for Fødevarehjælp den 9. december 2009 i London gav nogle medlemmer af konventionen (AUS, CAN, CH, Japan, USA) udtryk for deres positive ' holdning i princippet' til en videreførelse af konventionen i endnu et år, dvs. til den 30. juni 2011. EU fremførte på sin side den holdning, som blev aftalt i Rådets gruppe for humanitær bistand og fødevarebistand (COHAFA) på dennes møde den 25. november 2009: "EU vil arbejde mod at træffe en beslutning i juni om konventionens fremtid, og forberedelserne kan gå i gang nu, uanset hvilken formel holdning EU skal indtage i juni 2010." På denne måde bliver videreførelsen af konventionen knyttet sammen med fremskridt i retning af en (gen)forhandling af en ny konvention.

Der blev afholdt et uformelt møde i Komitéen for Fødevarehjælp i London den 15. og 16. februar 2010 til at drøfte konventionens fremtid nærmere. På det uformelle møde blev det aftalt at nedsætte en arbejdsgruppe om konventionens fremtid, og der blev nået til enighed om et udkast til kommissorium for fortsættelse af drøftelserne om konventionens vigtigere bestanddele. Arbejdsgruppen starter sit arbejde den 15. marts 2010 og skal fremlægge sin slutrapport den 14. maj 2010. Rapporten vil blive drøftet på konventionsmedlemmernes uformelle møde den 2.-3. juni 2010 og behandlet på den 102. møde i Komitéen for Fødevarehjælp den 4. juni 2010. Komitéen for Fødevarehjælp er ved skriftlig procedure blevet anmodet om formelt at indvilge heri. Der findes to mulige senarier, til hvilke EU skal indtage en fælles holdning med henblik på det 102. møde i Komitéen for Fødevarehjælp i London den 4. juni 2010, nemlig:

1. der er gjort et betydeligt fremskridt med de uformelle drøftelser mellem konventionsmedlemmerne om konventionens fremtid (dvs. at det med rimelighed kan forventes, at forhandlingerne/genforhandlingerne om en fremtidig konvention kan starte i løbet af 2010) forud for det 102. møde i Komitéen for Fødevarehjælp i London den 4. juni 2010: i så fald vil en videreførelse af konventionen i endnu et år være egnet. Kommissionen vil derefter rette en henstilling til Rådet om forhandlingsbemyndigelse og –direktiver efter proceduren i artikel 218 i TEUF, eller

2. der er ikke gjort fremskridt med de uformelle drøftelser om konventionens fremtid forud for det formelle møde i Komitéen for Fødevarehjælp i London den 4. juni 2010. I så fald vil en videreførelse af konventionen i endnu et år ikke være egnet, og Kommissionen bør på EU's og medlemsstaternes vegne formelt modsætte sig, at der tilstræbes en konsensus i Komitéen for Fødevarehjælp efter regel 13 i komitéens forretningsorden, som sigter mod en videreførelse af konventionen.

EU-medlemsstaterne og Europa-Kommissionen vil vurdere, om der er gjort fremskridt eller ej. Hvis konventionen ikke videreføres, forsvinder den, og der vil derefter ikke være mindstekrav at opfylde. Det gør ingen forskel for GD ECHO med hensyn til tildeling af midler til humanitær fødevarebistand. Men det er sandsynligt, at det vil få materielle negative følger i form af et negativt syn i modtagerlandene på, om de i fremtiden vil kunne påregne fødevareleverancer, og i andre konventionslande, som foretrækker den historiske tilgang, dvs. en mekanisme, som letter afsætning af fødevarer.

Ifølge konventionen udtrykkes de årlige tilsagn for Den Europæiske Union og dens medlemsstater om at ville levere en årlig minimumsmængde både i hvedeækvivalenter og i værdi, og EU's og medlemsstaternes aktuelle tilsagn er på 1 320 000 tons hvedeækvivalent plus 130 mio. EUR (dette inkluderer transport- og andre driftsudgifter). Ud af tilsagnet på 1 320 000 ton hvedeækvivalent håndterer Europa-Kommissionen en andel på 900 000 tons som led i en intern EU-aftale.

- Gældende bestemmelser på det område, som forslaget vedrører

Rådets afgørelse 2000/421/EF

Rådets afgørelse 2006/906/EF

Rådets afgørelse 2007/317/EF

Rådets afgørelse 2009/393/EF

- Overensstemmelse med andre EU-politikker og -mål

Denne afgørelse er i overensstemmelse med konventionen om kornhandel af 1995, som forbliver i kraft indtil den 30. juni 2011. Den 8. juni 2009 aftalte medlemmerne af Det Internationale Kornråd, at konventionen om kornhandel af 1995 i princippet skulle videreføres i to år fra den 1. juli 2009.

RESULTAT AF HØRINGERNE AF INTERESSEREDE PARTER OG AF KONSEKVENSANALYSEN

På mødet i Rådets arbejdsgruppe for humanitær bistand og fødevarehjælp (COHAFA) indtog medlemsstaterne følgende holdning til videreførelsen af fødevarehjælpskonventionen af 1999 i et år, dvs. indtil den 30. juni 2011: "EU vil arbejde mod at træffe en beslutning i juni om konventionens fremtid, og forberedelserne kan gå i gang nu, uanset hvilken formel holdning EU skal indtage i juni 2010."

Ekspertbistand

Der har ikke været behov for ekspertbistand.

- Konsekvensanalyse

Ikke relevant.

FORSLAGETS RETLIGE ASPEKTER

- Retsgrundlag

Artikel 218, stk. 9, i traktaten om Den Europæiske Unions funktionsmåde.

- Subsidiaritetsprincippet

Forslaget falder under blandet kompetence.

- Proportionalitet

Forslaget er i overensstemmelse med proportionalitetsprincippet.

- Reguleringsmiddel/reguleringsform

Foreslået reguleringsmiddel: rådsafgørelse.

Andre reguleringsmidler er ikke hensigtsmæssige af følgende grund: ifølge artikel 218, stk. 9, i TEUF er det det eneste reguleringsmiddel, hvorved Den Europæiske Unions holdning kan vedtages med henblik på forelæggelse for Komitéen for Fødevarehjælp.

BUDGETMÆSSIGE KONSEKVENSER

Konventionen om fødevarehjælp kan kun forlænges, så længe konventionen om kornhandel af 1995 eksisterer. Bidraget til administrationsbudgettet for den internationale kornoverenskomst dækker også konventionen om fødevarehjælp af 1999, dvs. at der ikke er ekstra budgetmæssige konsekvenser af en videreførelse af konventionen om fødevarehjælp. Bidraget er opført under post 05 06 01 i EU's budget (Internationale aftaler på landbrugsområdet). Det skønsmæssige beløb af bidraget var fastsat i finansieringsoversigten til Rådets afgørelse 2009/393/EF om videreførelse af konventionen om kornhandel af 1995. Beløbet vil blive ajourført og taget med i betragtningerne ved videreførelsen af konventionen om kornhandel af 1995.

Videreførelsen af konventionen om fødevarehjælp af 1999 indebærer, at Den Europæiske Unions årlige forpligtelser til at yde fødevarehjælp efter konventionens artikel III, litra e), vil blive videreført for endnu et år. Europa-Kommissionen har påtaget sig ansvaret for en del af EU's og medlemsstaternes tilsagn inden for rammerne af konventionen om fødevarehjælp. Sammen med medlemsstaterne foretages der en enkelt konsolideret konventionsnotifikation uden angivelse af særskilte operationer. Konventionens artikel VI indeholder bestemmelse om overførsel og fremførsel fra et år til det næste, når forpligtelserne overskrides, men denne artikel er aldrig blevet bragt i anvendelse.

Det skal dog bemærkes, at Europa-Kommissionen i to på hinanden følgende rapporteringsår, 2007/2008 og 2008/2009, ikke har været i stand til at opfylde sin fulde leveringsforpligtelse.

KONKLUSIONER

På baggrund af det ovenfor anførte foreslår Kommissionen, at Rådet indtager følgende holdning på Den Europæiske Unions og dens medlemsstaters vegne og dermed bemyndiger Kommissionen til enten:

3. at stemme på Den Europæiske Unions og dens medlemsstaters vegne i overensstemmelse med artikel XXV, litra b), i konventionen om fødevarehjælp af 1999 for en yderligere videreførelse af konventionen i et år, dvs. indtil den 30. juni 2011, hvis følgende betingelse er opfyldt, nemlig at der er gjort et betydeligt fremskridt med de uformelle drøftelser mellem konventionsmedlemmerne om konventionens fremtid (dvs. at det med rimelighed kan forventes, at forhandlingerne/genforhandlingerne om en fremtidig konvention kan starte i løbet af 2010) forud for det 102. møde i Komitéen for Fødevarehjælp i London den 4. juni 2010

4. eller formelt på Den Europæiske Unions og dens medlemsstaters vegne at modsætte sig en eventuel konsensus i Komitéen for Fødevarehjælp i medfør af regel 13 i komitéens forretningsorden om videreførelse af konventionen om fødevarehjælp, hvis ovennævnte betingelse ikke er opfyldt.

2010/0077 (NLE)

Forslag til

RÅDETS AFGØRELSE

om Den Europæiske Unions holdning i Komitéen for Fødevarehjælp for så vidt angår videreførelsen af konventionen om fødevarehjælp af 1999

RÅDET FOR DEN EUROPÆISKE UNION HAR —

under henvisning til artikel 218, stk. 9, i traktaten om Den Europæiske Unions funktionsmåde,

under henvisning til forslag fra Kommissionen, og

ud fra følgende betragtninger:

5. Konventionen om fødevarehjælp af 1999, i det følgende benævnt "konventionen", blev indgået af Fællesskabet ved Rådets afgørelse 2000/421/EF[1] og videreført ved afgørelser truffet af Komitéen for Fødevarehjælp i juni 2003, juni 2005, juni 2007, juni 2008 og juni 2009, så den forbliver i kraft til den 30. juni 2010.

6. Konventionen om kornhandel af 1995 forbliver i kraft indtil den 30. juni 2011.

7. Den nugældende konvention om fødevarehjælp udløber i juni 2010, og spørgsmålet om videreførelse skal behandles formelt på det 102. møde i Komitéen for Fødevarehjælp den 4. juni 2010.

8. På det 101. møde den 9. december 2009 i London erklærede nogle medlemmer af konventionen om fødevarehjælp (AUS, CAN, CH, Japan, USA) sig rede til at videreføre konventionen indtil den 30. juni 2011. Den Europæiske Union havde følgende holdning hertil: "EU vil arbejde mod at træffe en beslutning i juni om konventionens fremtid, og forberedelserne kan gå i gang nu, uanset hvilken formel holdning EU skal indtage i juni 2010 ."

9. Der findes to mulige senarier, til hvilke EU skal indtage en fælles holdning med henblik på det 102. møde i Komitéen for Fødevarehjælp i London den 4. juni 2010:

10. nemlig at der er gjort et betydeligt fremskridt med de uformelle drøftelser mellem konventionsmedlemmerne om konventionens fremtid (dvs. at det med rimelighed kan forventes, at forhandlingerne/genforhandlingerne om en fremtidig konvention kan starte i løbet af 2010) forud for det 102. møde i Komitéen for Fødevarehjælp i London den 4. juni 2010; i så fald vil en videreførelse af konventionen i endnu et år være egnet. Kommissionen vil da kunne indlede proceduren i artikel 218 i TEUF og henstille til Rådet om at bemyndige Kommissionen til at føre forhandlinger og udstede forhandlingsdirektiver herom eller

11. at der ikke er gjort fremskridt med de uformelle drøftelser mellem konventionens medlemmer om konventionens fremtid forud for det formelle møde i Komitéen for Fødevarehjælp i London den 4. juni 2010. I så fald vil en videreførelse af konventionen i endnu et år ikke være egnet, og Kommissionen bør på EU's og medlemsstaternes vegne formelt modsætte sig, at der tilstræbes en konsensus i Komitéen for Fødevarehjælp om en videreførelse af konventionen.

12. Kommissionen, som repræsenterer Den Europæiske Union i Komitéen for Fødevarehjælp, bør derfor ved en rådsafgørelse bemyndiges til enten at tilslutte sig en videreførelse af konventionen om fødevarehjælp i et år, dvs. indtil den 30. juni 2011, hvis betingelsen er opfyldt, eller at modsætte sig en konsensus i Komitéen for Fødevarehjælp om en sådan videreførelse -

VEDTAGET DENNE AFGØRELSE:

Artikel 1

Den Europæiske Unions holdning i Komitéen for Fødevarehjælp er, at den tilslutter sig en videreførelse af konventionen for fødevarehjælp i et år indtil den 30. juni 2011 med forbehold af, at der er gjort væsentlige fremskridt med de uformelle drøftelser mellem konventionsmedlemmerne om konventionens fremtid (dvs. at det med rimelighed kan forventes, at forhandlingerne/genforhandlingerne om en fremtidig konvention kan starte i løbet af 2010) forud for det 102. møde i Komitéen for Fødevarehjælp i London den 4. juni 2010.

Hvis denne betingelse ikke er opfyldt, er Den Europæiske Unions holdning, at den formelt modsætter sig, at der tilstræbes en konsensus i Komitéen for Fødevarehjælp efter regel 13 i komitéens forretningsorden om videreførelse af konventionen om fødevarehjælp.

Artikel 2

Kommissionen bemyndiges til at fremføre denne holdning i Komitéen for Fødevarehjælp.

Udfærdiget i Bruxelles, den […].

På Rådets vegne

Formand

[1] EFT L 163 af 4.7.2000, s. 37.